SL Uradni list Evropske unije C 348/13

Končno poročilo pooblaščenca za zaslišanje (1)

Obrestni izvedeni finančni instrumenti v jenih

(AT.39861)

(2016/C 348/09)

Evropska komisija je 12. februarja 2013 začela postopek na podlagi člena 11(6) Uredbe Sveta (ES) št. 1/2003 (2) zoper družbe UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P. Martin Holdings Ltd in Martin Brokers (UK) Ltd (v nadaljnjem besedilu skupaj: stranke v postopku poravnave).

Evropska komisija je 29. oktobra 2013 začela postopek v skladu s členom 11(6) Uredbe (ES) št. 1/2003 zoper družbe ICAP plc, ICAP Management Services Limited in ICAP New Zealand Limited (v nadaljnjem besedilu: družba ICAP) (3).

Po pogovorih o poravnavi in vlogah za poravnavo v skladu s členom 10a(2) Uredbe Komisije (ES) št. 773/2004 (4) je Evropska komisija 29. oktobra 2013 sprejela obvestilo o nasprotovanju, naslovljeno na stranke v postopku poravnave, v katerem je navedla, da so bile v obdobju 2007–2010 udeležene pri eni ali več kršitvah od sedmih različnih in ločenih dvostranskih kršitev člena 101 Pogodbe o delovanju Evropske unije in člena 53 Sporazuma EGP.

Zadevnih sedem dvostranskih kršitev se nanaša na obrestne izvedene finančne instrumente v japonskih jenih (v nadaljnjem besedilu: obrestni izvedeni finančni instrumenti v jenih), ki so vezani na londonsko medbančno obrestno mero LIBOR za japonski jen, v primeru ene kršitve pa tudi na obrestne izvedene finančne instrumente v jenih, ki so vezani na tokijsko medbančno obrestno mero Euroyen TIBOR. Stranke so poskušale vplivati na stopnje LIBOR v jenih in/ali Euroyen TIBOR z razpravljanjem o usmeritvi ali ravni ene ali več obrestnih mer, ki bi jih vsaj ena od bank morala posredovati Združenju britanskih bankirjev in/ali Združenju japonskih bankirjev za izračun LIBOR v jenih in/ali Euroyen TIBOR, da bi se lahko pozitivno vplivalo na tržni položaj izvedenih finančnih instrumentov bank, ki te obrestne mere uporabljajo v okviru svojih pogojev poravnave.

Odgovori vseh strank v postopku poravnave na obvestilo o nasprotovanju so potrdili, da je obvestilo odražalo vsebino njihovih vlog za poravnavo.

V skladu s členom 16 Sklepa 2011/695/EU sem proučil, ali osnutek sklepa, naslovljen na stranke v postopku poravnave, obravnava samo ugovore, v zvezi s katerimi so imele stranke v postopku priložnost izraziti svoja stališča, in ugotovil sem, da je tako.

Glede na navedeno in ob upoštevanju, da mi stranke v postopku poravnave niso predložile nobenih zahtev ali pritožb (5), menim, da je bilo učinkovito uveljavljanje njihovih procesnih pravic v tej zadevi spoštovano.

Bruselj, 29. november 2013 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Postopek zoper družbo ICAP še poteka.

(4) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe ES (UL L 123, 27.4.2004, str. 18).

(5) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje, da se zagotovi učinkovito uveljavljanje njihovih procesnih pravic. Glej tudi odstavek 18 Obvestila Komisije 2008/C-167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).